出疆次副使淮陰舟行
作者：王之望
朝代：宋

paragraphs: 丁年慕請纓，白首翻攘袂。
輶軒遽憑軾，魏闕頻回睇。
兩淮經戰爭，萬物皆憔悴。
雲繁雪霰舞，風猛波濤沸。
椎凌僅通航，鼓夜無停枻。
依檣聞喜鵲，酌斚烹鮮鱖。
出塞那復古，涉川今已利。
一節誰與持，同舟心靡異。
奮身徇主憂，圖國忘私計。
昌黎去懷妾，定遠老思妹。
高情獨無戚，慧眼不留翳。
豈惟詩酒豪，抑亦文武備。
開館昔登瀛，奉車元起沛。
君遭功名迫，我堪閒散置。
他年洛下吟，憶君徒擁鼻。